[pic] | EUROOPA ÜHENDUSTE KOMISJON |

Brüssel 16.11.2007

KOM(2007) 719 lõplik

Ettepanek

NÕUKOGU MÄÄRUS

millega muudetakse määrust (EÜ) nr 1255/96, millega ajutiselt peatatakse teatavatele tööstus-, põllumajandus- ja kalandustoodetele kehtestatud ühise tollitariifistiku ühepoolsed tollimaksud

(komisjoni esitatud)

SELETUSKIRI

1) ETTEPANEKU TAUST |

Ettepaneku põhjused ja eesmärgid Komisjon koostöös tollitariifistiku majandusküsimuste töörühmaga on vaadanud läbi kõik liikmesriikide esitatud ühise tollitariifistiku ühepoolsete tollimaksude ajutist peatamist käsitlevad taotlused. Lisatud ettepanek käsitleb teatavaid tööstus-, põllumajandus- ja kalandustooteid. Peatamistaotlused, mis on seotud eespool osutatud toodetega, vaadati läbi, lähtudes kriteeriumidest, mis on sätestatud komisjoni teatises ühepoolsete tariifide peatamise ja kvootide kohaldamise kohta (vt EÜT C 128, 25.4.1998, lk 2). Pärast nimetatud läbivaatamist on komisjon seisukohal, et lisatud määruse ettepaneku lisas osutatud toodete tollimaksumäärade peatamine või vähendamine on põhjendatud. Tooted, mille puhul peatamine ei ole enam ühenduse majandushuvidega kooskõlas, on lisast kõrvaldatud. Käeoleva määruse lisas on loetletud need tooted, mille suhtes tehakse ettepanek tollimaks peatada või mille sõnastust peab muutma. Selleks, et oleks võimalik uurida individuaalsete peatamiste majanduslikke aspekte asjaomasel ajavahemikul, on meetme kehtivusaeg piiratud. Peatamised, mida komisjon ja tollitariifistiku majandusküsimuste töörühm peavad vajalikuks tühistada või pikendada, kustutatakse või neid pikendatakse pärast seda kuupäeva. |

Üldine taust Ühenduse huvides on peatada osaliselt või täielikult ühise tollitariifistiku ühepoolsed tollimaksud mitmete uute toodete puhul, mida ei ole loetletud nõukogu määruse (EÜ) nr 1255/96 (millega ajutiselt peatatakse teatavatele tööstus-, põllumajandus- ja kalandustoodetele kehtestatud ühise tollitariifistiku ühepoolsed tollimaksud) lisas. |

Ettepaneku valdkonnas kehtivad õigusnormid EÜT L 158, 29.6.1996, lk 1. Määrust on viimati muudetud määrusega (EÜ) nr 729/2007 (ELT L 166, 28.6.2007, lk 4.) |

Kooskõla Euroopa Liidu muude tegevuspõhimõtete ja eesmärkidega Kooskõlas põllumajandus-, kaubandus-, ettevõtlus- ja arengupoliitikaga ning välissuhete poliitikaga. Eelkõige ei rakendata käesolevat ettepanekut ELiga sooduskaubanduslepingud (nt üldine soodustuste süsteem ja AKV süsteem) sõlminud kolmandate riikide arvelt. |

2) KONSULTEERIMINE HUVITATUD ISIKUTEGA JA MÕJU HINDAMINE |

Konsulteerimine huvitatud isikutega |

Konsultatsioonimeetodid, peamised sihtvaldkonnad ja vastajate üldiseloomustus Konsulteeriti tollitariifistiku majandusküsimuste töörühmaga, kes esindab kõigi liikmesriikide tootmisharusid. Vastuste kokkuvõte ja nende arvessevõtmine Kõik loetletud peatamised vastavad rühmasiseste arutelude käigus saavutatud kokkulepetele. |

Eksperdiarvamuste kogumine ja kasutamine |

Asjaomased teadus-/erialavaldkonnad Tollitariifistiku majandusküsimuste töörühmas liikmesriike esindavad eksperdid. Kasutatud metoodika Avatud konsultatsioon Peamised organisatsioonid/eksperdid, kellega konsulteeriti Iga liikmesriigi määratud eksperdid Kokkuvõte saadud ja kasutatud nõuannetest Ei ole nimetatud võimalikke tõsiseid pöördumatute tagajärgedega ohte. Eksperdiarvamuse avalikustamiseks kasutatud vahendid Ettepaneku avaldamine |

Mõju hindamine Ei kohaldata Ettepanek ei kuulu komisjoni 2008. aasta töö- ja õigusloomekavasse. |

3) ETTEPANEKU ÕIGUSLIK KÜLG |

Kavandatud meetmete kokkuvõte Ettepanek nõukogu määruse kohta, millega muudetakse määrust (EÜ) nr 1255/96, millega ajutiselt peatatakse teatavatele tööstus-, põllumajandus- ja kalandustoodetele kehtestatud ühise tollitariifistiku ühepoolsed tollimaksud. |

Õiguslik alus Artikkel 26 |

Subsidiaarsuse põhimõte Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata. |

Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. |

Kavandatavad meetmed on kooskõlas tegevuskava „Toll 2008“ eesmärkidega. |

Kõnealused meetmed on kooskõlas põhimõtetega, mille kohaselt menetlusi väliskaubandusega tegelevate ettevõtete jaoks lihtsustatakse, ning ühepoolsete tariifide peatamist ja kvoote käsitleva komisjoni teatisega. |

Õigusakti valik |

Kavandatud õigusakt(id): määrus. |

Muud õigusaktid ei oleks asjakohased järgmis(t)el põhjus(t)el. Vastavalt EÜ asutamislepingu artiklile 26 kiidab nõukogu ühepoolsete tollimaksumäärade kohaldamise peatamise komisjoni ettepaneku põhjal heaks kvalifitseeritud häälteenamusega. |

4) MÕJU EELARVELE |

Saamata jäävad tollimaksud kogusummas 9 400 000 miljonit eurot aastas. |

5) TÄIENDAV TEAVE |

Lihtsustamine |

Ettepanekuga nähakse ette õigusaktide lihtsustamine. |

Kavandatava määruse lisas avaldatakse kõikide peatatud tollimaksude konsolideeritud loetelu, seetõttu ei ole enam vaja tutvuda rohkem kui ühe määrusega, et mõnda konkreetset meedet leida. |

Ettepanek

NÕUKOGU MÄÄRUS

millega muudetakse määrust (EÜ) nr 1255/96, millega ajutiselt peatatakse teatavatele tööstus-, põllumajandus- ja kalandustoodetele kehtestatud ühise tollitariifistiku ühepoolsed tollimaksud

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 26,

võttes arvesse komisjoni ettepanekut[1]

ning arvestades järgmist:

(1) Ühenduse huvides on peatada osaliselt või täielikult ühise tollitariifistiku ühepoolsed tollimaksud 66 uue toote puhul, mida ei ole loetletud nõukogu määruse (EÜ) nr 1255/96 lisas[2].

(2) Kuus praegu määruse (EÜ) nr 1255/96 lisas loetletud toodet tuleks nimekirjast välja jätta, kuna ühise tollitariifistiku ühepoolsete tollimaksude peatamise jätkumine nende toodete puhul ei ole enam ühenduse huvides.

(3) Lisaks tuleb mõnede toodete kirjeldusi muuta, et võtta arvesse tehnilisi muudatusi või majandussuundumusi turul. Kõnealuseid tooteid tuleks käsitada nimekirjast väljajäetutena ning seepärast tuleks nad sinna lisada uute toodetena.

(4) Arvestades 1. jaanuaril 2008 jõustuvate muudatuste suurt hulka, tuleks arusaamise hõlbustamise eesmärgil määruse (EÜ) nr 1255/96 lisa asendada täiesti uue versiooniga, mis jõustuks samal kuupäeval ning kus uued ja muudetud kanded on tähistatud tärniga.

(5) Kogemused on näidanud, et on vaja ette näha määruses (EÜ) nr 1255/96 loetletud peatamiste kehtivuse lõppemise kuupäev, et tagada tehniliste ja majanduslike muutuste arvessevõtmine. See ei tohiks välistada teatavate meetmete ennetähtaegset lõpetamist või nende jätkumist pärast nimetatud tähtaega, esitatakse majanduslikud põhjendused vastavalt ühepoolseid tariife ja kvoote käsitlevas komisjoni 1998. aasta teatises[3] sätestatud põhimõtetele.

(6) Seetõttu tuleks määrust (EÜ) nr 1255/96 vastavalt muuta.

(7) Kuna käesolevas määruses sätestatud kehtivusaja algus on 1. jaanuar 2008, tuleks käesolevat määrust kohaldada alates samast kuupäevast ning see peaks jõustuma viivitamata

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1255/96 lisa asendatakse käesoleva määruse lisaga.

Artikkel 2

Lisas sätestatud toodete ühise tollitariifistiku ühepoolsete tollimaksude ajutisi peatamisi kohaldatakse alates 1. jaanuarist 2008. Need kaotavad kehtivuse kõnealuses lisas loetletud kuupäevadel.

Artikkel 3

Ühise tollitariifistiku ühepoolsete tollimaksude ajutine peatamine toodete puhul, mille TARICi koodid on 0304 19 39 45, 0304 19 99 60, 0304 29 61 10, 0304 99 99 21, 2903 39 90 20, 2932 29 85 75, 2933 19 90 10, 2933 39 99 70, 3920 62 19 61 ja 3920 62 19 63, lõpetatakse alates 1. jaanuarist 2008.

Artikkel 4

Käesolev määrus jõustub selle Euroopa Liidu Teatajas avaldamise päeval.

Määrust kohaldatakse alates 1. jaanuarist 2008.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

LISA

[lisatakse tabel]

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS

Ettepanek nõukogu määruse kohta, millega muudetakse määrust (EÜ) nr 1255/96, millega ajutiselt peatatakse teatavatele tööstus-, põllumajandus- ja kalandustoodetele kehtestatud ühise tollitariifistiku ühepoolsed tollimaksud.

2. EELARVEREAD:

Peatükk ja artikkel: peatüki 1 2 artikkel 1 2 0.

Veerus „kehtivusaeg” nimetatud järgmiste aastate saamata jääv tulu arvutatakse eraldi tulevaste määruste alusel.

Aastaks 2008 eelarvestatud summa: 16 431 900 000 eurot.

3. FINANTSMÕJU

( Ettepanekul ei ole finantsmõju.

(x Ettepanekul ei ole finantsmõju kulude poolele, kuid sellel on finantsmõju tulude poolele. Mõju on järgmine:

(miljonites eurodes ühe kümnendkoha täpsusega)

Eelarverida | Tulud[4] | 12-kuuline periood, alates pp/kk/aaaa | [Aasta 2008] |

Artikkel 1 2 0 | Mõju omavahenditele | 01/01/2008 | - 9,4 |

4. PETTUSEVASTASED MEETMED

Mõnede käesoleva nõukogu määrusega hõlmatud toodete lõppkasutust kontrollitakse kooskõlas määruse (EMÜ) nr 2454/93, millega kehtestatakse ühenduse tolliseadustiku rakendussätted, artiklitega 291–300.

5. MUUD MÄRKUSED

Majanduslike probleemide vähendamiseks on määratud kehtivusaeg.

Käesolev ettepanek käsitleb olemasolevaid tooteid, mille suhtes muudatusi ei tehtud, samuti muudatusi, mida tuleb teha kehtivas määruses, et arvestada järgmist:

1. esitatud ja kinnitatud uued peatamistaotlused;

2. tehnilised tootearendused ja majandussuundumused turul, millega seoses teatavad kehtivad peatamised lõpetatakse.

Seepärast avaldatakse konsolideeritud lisa.

Täiendus

Lisaks CN-koodide muutmisest tulenevatele parandustele on käesolevas lisas 66 uut toodet. Nimetatud peatamiste tõttu jääb aastas saamata 29,62 miljoni eurot tollimakse – arvestatuna taotleva liikmesriigi 2008. aasta hinnangulise impordi põhjal.

Varasemate aastate statistikast selgub aga, et nimetatud summat tuleks korrutada keskmise koefitsiendiga, mis on hinnanguliselt 1,8, et võtta arvesse ka samu peatamisi kasutavate teiste liikmesriikide importi. See tähendab, et tulud vähenevad aastas umbes 53,32 miljoni euro võrra.

Kõrvaldamine

Tollide taaskasutuselevõtust johtuvalt on käesolevast lisast kõrvaldatud kuus toodet. Nii suurenevad vahendid 44,37 miljoni euro võrra (arvestades peatamistaotluste või 2006. aasta statistika andmeid).

Meetme arvestuslik kulu

Kättesaadava (2006. aasta) statistika kohaselt vähenevad käesolevast määrusest tingitult tulud 8,95 miljonit eurot (bruto, arvesse on võetud ka kogumiskulud) × 0,75 = 6,71 miljonit eurot aastas ajavahemikus 1.1.2008–31.12.2008 .

[1] ELT C […], […], lk […].

[2] EÜT L 158, 29.6.1996, lk 1. Määrust on viimati muudetud määrusega (EÜ) nr 729/2007(ELT L 166, 28.6.2007, lk 4).

[3] EÜT C 128, 25.4.1998, lk 2.

[4] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab märgitud olema netosumma, st brutosumma pärast 25 % sissenõudmiskulude mahaarvamist.